*Ο Θούριος του Ρήγα Βελεστινλή αποτελεί το σημαντικότερο ύμνο με εθνεγερτικό χαρακτήρα που παροτρύνει τους Έλληνες να ξεσηκωθούν, προκειμένου να αποτινάξουν το ζυγό της δουλείας. Οι ιδέες που εμπεριέχονται μέσα στον ύμνο, ιδέες όπως η αξία της ελευθερίας, της πίστης στην ιερότητα του αγώνα, της πατρίδας, αλλά και οι ιδέες της ομόνοιας και του νόμου προετοιμάζουν ψυχολογικά το έθνος για το μεγάλο του επαναστατικό αγώνα. Ο ύμνος αυτός, γραμμένος από έναν άνθρωπο γεμάτο πάθος, που οραματιζόταν την κατάλυση της οθωμανικής αυτοκρατορίας, σε συνδυασμό με τις απόψεις του νεοελληνικού διαφωτισμού, που εκείνον τον καιρό διαδίδονταν σ’όλο τον ελληνικό χώρο, βρήκε απήχηση στην ψυχή των σκλαβωμένων Ελλήνων και συνέβαλε αποφασιστικά στην ιδεολογική τους ζύμωση πριν από την επανάσταση.*

*Ο Ρήγας δεν καλούσε μόνο τον ελληνικό λαό για την αποτίναξη του οθωμανικού ζυγού, αλλά όλους τους βαλκανικούς λαούς που υπέφεραν κάτω από το βάρος του και ένιωθαν τα δεσμά της δουλείας ανυπόφορα. Ο Ρήγας ήταν μια παμβαλκανική φυσιογνωμία που ονειρευόταν τη δημιουργία μιας παμβαλκανικής ομοσπονδίας που θα εκτεινόταν στο πλαίσιο της οθωμανικής αυτοκρατορίας. Ο αγώνας ενάντια στον οθωμανικό ζυγό απαιτούσε εθνική ενότητα προκειμένου να έχει αίσια έκβαση. Το στοιχείο της εθνικής ενότητας διαπερνά όλη τη σύνθεσή του, γι’αυτό και χρησιμοποιεί τον όρκο, που με την ιερότητά του δεσμεύει τους συμπατριώτες του να παραμείνουν ενωμένοι. Στο απόσπασμα του βιβλίου τόσο η ιδέα της ελευθερίας που προβάλλεται σε αντίθεση με τη σκλαβιά όσο και η ιδέα της ομόνοιας και της εθνικής συσπείρωσης γύρω από τον κοινό στόχο της επανάστασης συνοψίζουν τις σκέψεις του Ρήγα, αλλά και τους ενδοιασμούς και τους φόβους του.*

*🡪ιστορική σημασία του εθνεγερτικού αυτού ποιήματος στην ιδεολογική προετοιμασία της ελληνικής επανάστασης*

* *Ελευθερία ή θάνατος*
* *Κοινός όρκος και αγώνας των Ελλήνων για την ελευθερία*
* *Συλλογική ευθύνη για την τύχη της Ελλάδας*
* *Ανάγκη εθνικής συσπείρωσης και ενότητας για την υπεράσπιση του κοινού αγώνα*

*Ο ποιητής, συνειδητοποιώντας την άθλια κατάσταση στην οποία έχουν περιέλθει οι Έλληνες εξαιτίας της μακρόχρονης σκλαβιάς, τους προτρέπει να αφυπνιστούν και να ξεκινήσουν τον αγώνα τους για την κατάκτηση της ελευθερίας. Η ελευθερία είναι σημαντική αξία και απαιτεί κάθε θυσία εκ μέρους τους. Στην προσπάθειά του να τους πείσει να ξεκινήσουν τον αγώνα, τους υπενθυμίζει τα δεινά της δουλείας και την απώλεια αγαπημένων προσώπων κατά τη διάρκεια αυτής. Επομένως, δεν είναι ώρα πλέον για καθυστερήσεις και εφησυχασμούς. Όλοι οι Έλληνες καλούνται να δώσουν όρκο ενώπιον του Θεού ότι θα αγωνιστούν με όλες τους τις δυνάμεις, ότι θα παραμείνουν πιστοί στον αγώνα τους παρά τις δυσκολίες και ότι κυρίως δε θα απομακρυνθούν ο ένας από τον άλλον. Η εθνική ενότητα είναι αναγκαία προκειμένου να πετύχουν το στόχο τους και να εξασφαλίσουν την ελευθερία τους. Σε περίπτωση παραβίασης του όρκου οι συνέπειες είναι οδυνηρές: θάνατος.*

*1η ενότητα🡪Με τον πρώτο στίχο και ιδιαίτερα με την έκφραση «Ως πότε», ο ποιητής εκφράζει την απελπισία του και την αγανάκτησή του μπροστά στην αδράνεια των συμπατριωτών και την απάθειά τους απέναντι στη δουλεία. Η σκλαβιά είναι πικρή για τον ίδιο, το βάρος της δεν αντέχεται, γι’αυτό και μέσα από τα ερωτήματα αυτά που μοιάζουν ρητορικά έμμεσα τους καλεί να μην περιμένουν άλλο, γιατί η ελευθερία περιμένει προκειμένου να κατακτηθεί απ’ τους ίδιους. Επιγραμματικά και καίρια εκφράζει την προτίμησή του για μιαν ώρα ελεύθερης ζωής παρά για μακροχρόνια δουλεία που παρομοιάζεται με φυλακή, επομένως με περιορισμό και κατ’επέκταση με αργό θάνατο. Η ελεύθερη ζωή είναι προτιμότερη ακόμη κι αν δεν διαρκέσει πολύ. Γι’ αυτό έμμεσα προτρέπει τους συμπατριώτες του να αγωνιστούν ακόμα και γι’αυτήν τη μια ώρα ελεύθερης ζωής.*

*2η ενότητα🡪Προκειμένου να ενισχύσει στην πεποίθησή τους την ανάγκη του αγώνα και της αποτίναξης του ζυγού, ο ποιητής απαριθμεί με δραματικό τρόπο τα δεινά που υφίστανται από τους Τούρκους και τα οποία ταυτίζονται με την ταπείνωση της αξιοπρέπειάς τους και τη δυστυχία τους. Μία τέτοια ζωή που διαρκώς ταπεινώνεται και εξαθλιώνεται, δεν έχει νόημα, ο θάνατος είναι προτιμότερος. Από το α΄ πληθυντικό πρόσωπο της προηγούμενης ενότητας τώρα περνά στο β΄ ενικό πρόσωπο🡪πιο άμεσο ύφος και έμμεσα διδακτικό. Τονίζει επίσης τη σκληρότητα και τη βαρβαρότητα του Τούρκου. Ο Βεζίρης, ο Δραγουμάνος, ο Αφέντης, ο Τύραννος είναι λέξεις που χρησιμοποιούνται για να χαρακτηρίσει τους Τούρκους. Η απαρίθμηση των ονομάτων τους στη σειρά έχει ως στόχο να τονίσει τη συνεχή καταπίεση που δέχεται διαδοχικά ο Έλληνας υπήκοος από τους συγκεκριμένους ανθρώπους. Επιπλέον, θέλει να τονίσει τη βαναυσότητα του χαρακτήρα τους, η οποία βρίσκει έκφραση στο πρόσωπο των αδικοσκοτωμένων Ελλήνων🡪κλιμάκωση στην περιγραφή των δεινών της δουλείας που ξεκινά από την καταπίεση και φθάνει μέχρι τη θανάτωση των υπόδουλων από το καθεστώς🡪έντονα δραματική ατμόσφαιρα που κορυφώνει τη συγκινησιακή φόρτιση του ποιήματος.*

*3η ενότητα 🡪 Η προτροπή «ελάτε» , β΄ πληθυντικό πρόσωπο και στη συνέχεια α΄πληθ. πρόσωπο, προσδίδει ενθαρρυντικό ύφος στο ποίημα. Καλεί και συμβουλεύει τους Έλληνες πριν ξεκινήσουν τον αγώνα για την απελευθέρωση που θα δημιουργήσει και τις προϋποθέσεις για τη θεμελίωση ενός ελεύθερου κράτους, να ορίσουν τους καθοδηγητές του αγώνα τους, εννοώντας την ανάγκη οργάνωσης και εκπόνησης σχεδίου. Οργανωτές της όλης επιχείρησης πρέπει κατά την άποψη του ποιητή να τεθούν άνθρωποι φωτισμένοι, με γνώση και παιδεία. Μόνο οι πνευματικοί άνθρωποι έχουν την ικανότητα να κατευθύνουν σωστά τον αγώνα. Εκτός όμως από την οργάνωση, επισημαίνει στους συμπατριώτες τους την ανάγκη ανάδειξης ενός μόνο αρχηγού, γύρω από το πρόσωπο του οποίου όλοι θα μπορέσουν να συσπειρωθούν προκειμένου να εξασφαλίσουν την εθνική τους ενότητα. Οι νόμοι θα πρέπει να αποτελούν τον οδηγό των πράξεών τους, οι Έλληνες δηλαδή θα πρέπει να πειθαρχούν, να υπακούν τους θεσμοθετημένους κανόνες και να μην παρουσιάζουν διαφωνίες, προσωπικά πάθη και διχόνοιες. Η εθνική ενότητα και ο σεβασμός στο πρόσωπο του αρχηγού του αγώνα είναι απαραίτητη προϋπόθεση για την επιτυχή έκβασή του. Επειδή όμως αναλογίζεται την ψυχοσύνθεση του Έλληνα που αρέσκεται σε συγκρούσεις, διαφωνίες και τον διακατέχει ο εγωισμός και η εγωπάθεια, καλεί όλους τους Έλληνες να δεσμευθούν με όρκο τόσο απέναντι στην πατρίδα όσο και απέναντι στον Θεό🡪ηθική δέσμευση για να κατοχυρώσει την ασφάλεια του αγώνα.*

*4η ενότητα🡪 Η εικόνα που σχηματίζεται στο μυαλό μας είναι ζωντανή και παραστατική λόγω των δύο στίχων που παρεμβάλλονται μεταξύ των δύο ενοτήτων. Το πρόσωπο γίνεται α΄ενικό γιατί ο ποιητής θέλει να μας δείξει πως το περιεχόμενο του όρκου ισχύει για τον καθένα ξεχωριστά και επομένως κάθε άτομο τον προφέρει για λογαριασμό του. Κάθε Έλληνας χωριστά ορκίζεται να μην υπακούει στη γνώμη των Τυράννων, εννοώντας τους Τούρκους, και να μην παραπλανηθεί ποτέ από τα δόλια σχέδιά τους και τις υποσχέσεις τους, που θα τον αναγκάσουν να υποχωρήσει. Ο μόνος σκοπός του είναι να υπηρετεί τον αγώνα για την πατρίδα, να μην τον εγκαταλείψει, να υπακούει στις εντολές του καθοδηγητή και να φροντίζει για την ενότητα μεταξύ των συμπολεμιστών. Αλλιώς, οι συνέπειες της παραβίασης του όρκου ακολουθούν λογικά: ο θάνατος είναι το μόνο που αξίζει στον επίορκο, γιατί έτσι τίθεται σε κίνδυνο η επιχείρηση και η ιερότητα του αγώνα. Οι συνέπειες παρουσιάζονται ως θεϊκή τιμωρία, συνδέεται δηλαδή η πίστη στην πατρίδα και την ελευθερία με την πίστη στο Θεό.*

***Γλώσσα****🡪 λαϊκή γλώσσα και σε ορισμένα σημεία λέξεις λογιότερες, όπως π.χ βλέπωμεν, χάνωμεν, να κάμωμεν, να βάλωμεν, υψώνοντας τας χείρας*

***Ύφος****🡪προτρεπτικό, ιδιαίτερα με τη χρήση του α΄ πληθ. προσώπου, που δίνει την αίσθηση ότι απευθύνεται στο σύνολο των Ελλήνων. Η αλλαγή του γραμματικού προσώπου από το α΄ πληθ. πρόσωπο στο β΄ενικό προσδίδει διδακτικό και συμβουλευτικό τόνο στο ύφος του ποιήματος. Η απαρίθμηση των δεινών που υφίστανται οι υπόδουλοι κάνει την ατμόσφαιρα δραματική και συγκινησιακά φορτισμένη, ενώ μέσα από τον όρκο που προφέρεται ξεχωριστά από κάθε άτομο, το ύφος αποκτά ζωντάνια.*

***Στιχουργική****🡪ιαμβικός 15σύλλαβος με ζευγαρωτή ομοιοκαταληξία*

***Σχήματα λόγου:***

* ***Παρομοίωση****🡪μονάχοι σαν λιοντάρια/να ζούμε σαν θηρία/αναρχία ομοιάζει την σκλαβιά*
* ***Μεταφορές****🡪πως σε μένουν καθ’ώραν στη φωτιά/το αίμα σου να πιει/πικρή σκλαβιά/σκληρή φωτιά*
* ***Μετωνυμία****🡪Βεζίρης, Δραγουμάνος, Αφέντης, ο Τύραννος αντί να πει οι Τούρκοι και οι έμπιστοί τους*
* ***Προσωποποίηση****🡪προσωποποιείται η πατρίδα, οι νόμοι και ο ουρανός*
* ***Υπερβολή****🡪ν’αστράφτ’ ο Ουρανός και να με κατακάψει, να γίνω σαν καπνός! Τονίζει τη σημασία της τιμωρίας που οφείλει να είναι σκληρή, όπως σκληρή και επικίνδυνη είναι η παραβίαση του όρκου.*

***Παράλληλο κείμενο στον Θούριο***

*«Όρκος των Φιλικών»*

*Ορκίζομαι εις το ιερόν όνομά σου, ω ιερά και αθλία πατρίς, ορκίζομαι εις τους πολυχρονίους βασάνους σου, ορκίζομαι εις τα πικρά δάκρυα των αιχμαλώτων και καταδίκων κατοίκων σου, τα οποία τόσους αιώνας κατά στιγμήν υποφέρουν τα ταλαίπωρα τέκνα σου, ότι αφιερούμαι όλος εις εσέ, ότι εις το εξής σα θέλεις είσαι η αιτία και ο σκοπός των διαλογισμών μου, το όνομά σου οδηγός των πράξεών μου και η εδική σου ευτυχία η ανταμοιβή των κόπων μου.*

*Ερώτηση:*

*Να επισημάνετε τις ομοιότητες και διαφορές στον όρκο, που περιλαμβάνεται στο «Θούριο» με τον «Όρκο των Φιλικών».*